
Mbi reduktimin e kohës së vlefshmërisë së licencës Së subjektit televiziv privat kombëtar “TV Arbëria”

Këshilli Kombëtar i Radios dhe Televizionit, i përbërë nga:

Ledi Bianku				Kryetar
Mesila Doda (Demi)			Zëvendëskryetare
Frano Kulli				Anëtar
Detar Hysi				Anëtar
Alban Karapici				Anëtar

Pasi mori në shqyrtim çështjen me:
Objekt: Mbi reduktimin e kohës së vlefshmërisë së licencës së subjektit televiziv privat kombëtar “TV Arbëria”.
Baza ligjore: Neni 7 pika 21, neni 137 dhe 137/3 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, i ndryshuar, si dhe vendimet nr.532, datë 20.11.2006 dhe nr.567, datë 21.2.2007 të KKRT-së,

Vëren se:

Me vendimin nr.567, datë 21.2.2007, Këshilli Kombëtar i Radios dhe Televizionit vendosi të reduktojë paraprakisht kohën e vlefshmërisë së licencës së subjektit televiziv privat kombëtar “TV Arbëria”, për një afat kohor 1 (një)-vjeçar, për shkaqet e parashtruara në vendim.
Në mbështetje të pikës 2 të vendimit dhe nenit 137/3, sipas të cilit “Për t’i dhënë të licencuarit mundësi të japë mendime, para marrjes së vendimit për ndalimin, reduktimin ose heqjen e licencës, KKRT-ja njofton të licencuarin për vendimin dhe arsyet e marrjes së këtij vendimi”, subjekti “TV Arbëria” kishte të drejtë që brenda një afati 30-ditor të depozitonte mendimin e tij lidhur me këtë vendim.
Me shkresën e datës 1.3.2007 “TV Arbëria” ka depozituar ankimin përkatës, duke kërkuar revokimin e vendimit nr.567, datë 21.2.2007 të KKRT-së, sipas arsyetimit si më poshtë vijon:
1. “Nga monitorimi juaj, rezulton të jenë transmetuar 4 ose 5 edicione informative nga TVA-ja. Ky numër edicionesh plotëson kërkesat e ligjit dhe të licencës së lëshuar nga KKRT-ja. Pra struktura e programeve nuk mund të ketë ndryshuar, pasi ndryshim do të përbënte vetëm dalja jashtë këtyre kufijve. Vërejtja juaj për mostransmetimin e filmave televizivë nga TVA-ja nuk është e bazuar në ligj. Për më tepër, ju nuk i referoheni ndonjë dispozite ligjore që është shkelur në këtë rast. Përsa i përket ritransmetimeve, si programe muzikore edhe spektakle ose emisione për fëmijë, ato nuk mund të konsiderohen si ndryshim i strukturës programore të TVA-së, pasi në licencën e saj nuk vendoset ndonjë detyrim për kohëzgjatjen e programeve ditore të përsëritura dhe as përcaktohet një strukturë programore që të përmbajë ndarjen e kohëzgjatjes së programeve të reja dhe atyre të përsëritura.
2. Periudha e monitorimit të programeve të TVA-së është shumë e afërt në kohë me datën e marrjes së vendimit për sanksionin e parë, atë të paralajmërimit. Në nenin 137/1 ligji kërkon që KKRT-ja të vendosë një afat për ndreqjen e shkeljes nga operatori. Në fakt, KKRT-ja nuk e ka bërë një gjë të tillë.
3. Në kushtet kur sanksioni i paralajmërimit nuk ka marrë formë të prerë dhe pasojat e tij nuk janë aktivizuar, mendojmë se KKRT-ja duhet të ndalojë marrjen e një sanksioni më të rëndë për të njëjtën shkelje”.
Lidhur me pretendimet e mësipërme të subjektit televiziv privat kombëtar “TV Arbëria” KKRT-ja vëren se:
- Në vendimin nr.567, datë 21.2.2007, Këshilli Kombëttar i Radios dhe Televizionit nuk e lidh ndryshimin e strukturës programore me numrin e edicioneve informative të transmetuara nga TVA-ja, ashtu sikurse, në marrjen e këtij vendimi, KKRT-ja nuk është mbështetur vetëm në faktin se TVA-ja nuk transmeton filma artistikë.
Kujtojmë se në kushtet e licencës së subjektit TVA, është saktësuar një përqindje e caktuar për transmetim filmash artistikë, një detyrim ky që ende nuk po zbatohet. Gjithashtu, pretendimi se KKRT-ja nuk i referohet ndonjë strukture të specifikuar, që të reflektojë përqindjen e programeve të përsëritura ose të reja nuk qëndron, pasi, në momentin kur subjekti TVA është licencuar si operator televiziv privat kombëtar, ka depozituar pranë KKRT-së një strukturë programore të caktuar. Në të njëjtën kohë, mbështetur në nenin 40 të ligjit nr.8410, datë 30.9.1998 “…nuk konsiderohen programe ritransmetimet thjesht përsëritëse ose ato që janë me figurë fikse…”.
Përsa i përket pretendimit të dytë, KKRT-ja vëren se edhe ky pretendim nuk qëndron, pasi pika 1 e nenit 137/3 të ligjit përcakton se “Kur inspektorët e KKRT-së vërtetojnë se i licencuari ka shkelur dispozitat e këtij ligji, kushtet e licencës dhe rregulloret e miratuara nga KKRT-ja, kanë të drejtë të vendosin gjobë, në zbatim të nenit 137/4 të këtij ligji dhe të kërkojnë nga i licencuari marrjen e masave për ndreqjen e shkeljes, duke vendosur afat për realizimin e saj. Në rastin konkret, sanksioni i paralajmërimit sipas vendimit nr.532, datë 20.11.2006 është marrë nga KKRT-ja në zbatim të nenit 137 të ligjit nr.8410, dhe jo nga inspektorët e KKRT-së, ashtu sikurse parashikohet në nenin 137/4 të ligjit nr.8410. KKRT-ja vendos sanksione në zbatim të nenit 137, ndërsa inspektorët e KKRT-së vendosin sanksione në zbatim të nenit 137/4 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar.
Mbështetur në pikën 2 të vendimit nr.532, datë 27.11.2006 KKRT-ja i ka bërë me dije “TV Arbëria” të marrë të gjitha masat në funksion të zbatimit dhe respektimit të detyrimeve që rrjedhin nga ligji nr.8410, datë 30.9.1998, pasi në të kundërt sanksionet që do të ndërmerren nga KKRT-ja, do të përshkallëzohen.
- Lidhur me pretendimin e fundit të subjektit “TV Arbëria”, KKRT-ja konstaton se, mbështetur në nenin 111 të Kodit të Procedurave Administrative, “aktet administrative hyjnë në fuqi nga dita e miratimit të tyre”. Bazuar në nenin 131 të Kodit të Procedurave Administrative “hyrja në fuqi e akteve mund të pezullohet…nga gjykata, sipas rregullave të parashikuara në Kodin e Procedurës Civile”. Sqarojmë se deri në këto momente, nga ana e gjykatës, nuk ekziston ndonjë vendim që të pezullojë vendimin nr.532, datë 27.11.2006 të KKRT-së.

Për këto arsye,

Këshilli Kombëtar i Radios dhe Televizionit, në mbështetje të nenit 7 pika 21 të nenit 137 dhe 137/3 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, si dhe vendimeve nr.532, datë 20.11.2006 dhe nr.567, datë 21.2.2007 të KKRT-së,

Vendosi:

1. Të reduktojë kohën e vlefshmërisë së licencës së subjektit televiziv privat kombëtar “TV Arbëria” për një afat kohor 1 (një)-vjeçar.
2. Afati i licencës nr.02/TVK përfundon më datë 3.1.2008.
3. Kundër këtij vendimi mund të bëhet ankim brenda një muaji në gjykatë, në përputhje me Kodin e Procedurës Civile, kreu “Gjykimi i mosmarrëveshjeve administrative”.
4. Ky vendim hyn në fuqi pas botimit në Fletoren Zyrtare.

Kryetari
Ledi Bianku



